《空中歌三首 其二》
隋代·葛玄

我今便升天，悯念诸儒英。大道体虚无，寂寂中有精。

视之若冥昧，窈窈中昭明。莫言道虚诞，所患不至诚。

奚不登名山，诵是洞真经。一讽而一咏，玄音彻太清。

太上辉金容，众仙齐应声。十方散香花，燔烟旃檀馨。

皇娥奏九韶，鸾凤谐和鸣。龙驾翳空迎，华盖曜查冥。

翛闲劫仞台，帝释欻降庭。八王奉丹液，挹漱身腾轻。

逍遥有无间，流朗绝形名。神童夹侍侧，自然朝万灵。

飘飘八景舆，游衍白玉京。七祖升福堂，先亡悉超生。

王侯能笃信，必为天下贞。大人体至德，一切蒙其成。